MS «Nordlys» (1994)

Denne artikkelen omhandler dagens hurtigruteskip fra 1994. For skipet fra 1951 med samme navn, se MS «Nordlys» (1951).

MS «Nordlys» er et hurtigruteskip som ble overlevert rederiet Troms Fylkes Dampskibsselskap (TFDS) i mars 1994. Skipet er eid av Kirberg Shipping i Bergen, men utleid til rederiet Hurtigruten ASA. MS «Nordlys» var byggnummer 102 ved det tyske verftet Volkswerft GmbH i Stralsund, og kjøpesummen var 320 millioner kroner. Skipet erstattet MS «Nordstjernen» fra 1956, som begynte å gå i turisttrafikk på Svalbard. MS «Nordlys» har gått i fast rotasjon i hurtigruten siden 1994, bare avbrutt av verkstedopphold. I november 2008 ble skipet lagt i vinteropplag på Åndalsnes sammen med MS «Nordnorge». MS «Nordlys» er søsterskip til MS «Kong Harald» og MS «Richard With».

MS «Nordlys» er det andre hurtigruteskipet som bærer dette navnet. Det første var Det Bergenske Dampskibsselskabs (BDS) MS «Nordlys» fra 1951.

Historie 

I juni 1990 vedtok Stortinget å stille 1,875 milliarder kroner til rådighet for å omstille hurtigruten til kommersiell drift. Selskapene kunne dermed gå i gang med å prosjektere nye skip, og Skipskonsult AS i Bergen utarbeidet et prosjekt som ble sendt ut til omkring 30 skipsverft over hele verden. Av konstruksjonsforslagene var det seks som skilte seg ut, men det ble til slutt forslaget fra det tyske Meyerverftet i Papenburg som ble valgt. Verftet er et cruiseskip-verft, og lugarløsningen i forslaget innebar at hele 212 av de 230 lugarene ble plassert utvendig. Byggekontrakten for det første skipet, (MS «Kong Harald»), og opsjoner på to søsterskip gikk til Volkswerft GmbH i Stralsund, Tyskland, som på grunn av omstillingsmidler for verftsindustrien i det tidligere Øst-Tyskland, hadde det laveste anbudet. I mai 1991 benyttet Troms Fylkes Dampskibsselskab seg av opsjonen, og kontrakten på rederiets andre skip fra verftet ble undertegnet i desember samme år.

Skipet ble overlevert 16. mars 1994 i Stralsund, og ble presentert for reiselivsnæringen i Hamburg og København. I Hamburg var 30 000 mennesker ombord for å ta skipet i øyesyn. Hun gikk deretter til Oslo, og ble døpt «Nordlys» den 22. mars av stortingspresident Kirsti Kolle Grøndahl. Etter dåpen la MS «Nordlys» ut på en lanséringstur til Stavanger, London og Newcastle. Mandag 4. april 1994 seilte skipet ut fra Bergen på nordgående på sin første rundtur i hurtigruten, og avløste MS «Nordstjernen». 19. februar 2002 fikk MS «Nordlys» motorstopp mellom Nesna og Ørnes. Årsaken viste seg å være vann i drivstofftankene. I juli 2003 ble skipet solgt til Kirberg Shipping i Bergen og leid tilbake av TFDS på langsiktig avtale. TFDS sto fortsatt for den daglige driften og bemanningen. I mars 2006 fusjonerte Ofotens og Vesteraalens Dampskibsselskab (OVDS) med Troms Fylkes Dampskibsselskap (TFDS) og dannet Hurtigruten Group, senere omdøpt Hurtigruten ASA. MS «Nordlys» fikk ny skorsteinsdekor, men beholdt navnet og hjemmehavnen.

14. november 2008 ble MS «Nordlys» lagt i vinteropplag på Åndalsnes i Møre og Romsdal for å redusere rederiets driftskostnader. 29. januar 2009 ble skipet tatt ut av vinteropplaget og satt inn i hurtigrutetrafikk som erstatning for MS «Richard With» som var på verksted etter grunnstøtingen 6. januar 2009. I vintersesongen 2009-10 ble skipet igjen tatt ut av hurtigruten etter at rederiet fikk tillatelse til å bruke bare ti skip, men da MS «Finnmarken» ble leid ut, ble MS «Nordlys» igjen satt inn i fast rotasjon i november 2009.

Ulykker
MS «Nordlys» står øverst på ulykkesstatistikken over hurtigruteskip. Frem til brannen i september 2011, hadde MS «Nordlys» og MS «Kong Harald» en delt førsteplass med fire ulykker hver. De tidligere ulykkene MS «Nordlys» har vært ute for, er grunnstøting, kollisjon, en uspesifisert ulykke, og en brann forårsaket av varmt arbeid under et verkstedopphold den 11. mars 2011.

MS «Nordlys» var til inspeksjon i april 2011, hvor det fikk tre pålegg hvorav to gikk på brannsikkerhet. Alle forholdene ble rettet innen fristen som var 16. april.

Brann i september 2011

Torsdag 15. september 2011, mens MS «Nordlys» befant seg noen hundre meter fra kai i Ålesund, brøt det ut brann i maskinrommet, trolig i styrbord hovedmotor.
Hurtigruteskipet ble evakuert og en redningsskøyte tauet skipet inn til Skansekaia. Det var 262 personer om bord da brannen startet, av disse var 207 passasjerer. To av mannskapet omkom og 16 personer ble skadet, to av disse kritisk. Deler av Ålesund sentrum ble avsperret på grunn av røyken.
Vitneutsagn og tekniske spor tydet på at det hadde vært en eksplosjon. Skipet tok inn vann gjennom et hull i skroget, og det var fare for at det skulle kantre og synke.

Fredag morgen hadde krengingen økt til 21,7°, som er over skipets kritiske grense. Oljelenser ble lagt ut for å hindre spredning av de rundt 300 kubikkmeter med blandingsdrivstoff ombord, i tilfelle kantring. I løpet av fredagen fikk redningsarbeiderne kontroll over situasjonen, og reduserte krengingen.
Skipet ble deretter losset for det meste av last og biler gjennom en reserveport.

Onsdag 21. september ble skipet slept til Fiskerstrand Verft og lagt i tørrdokk. Ifølge Statens havarikommisjon for transports foreløpige rapport skyldtes brannen at en drivstoffpumpe ikke var godt nok festet, noe som førte til tretthetsbrudd i et dieselrør. Dieselen ble antent da den traff en varm flate i motoren. Videre stoppet nødgeneratoren på grunn av mangel på luft.

Skipet 
MS «Nordlys» er nærmest identisk med MS «Kong Harald», og svært lik MS «Richard With» – sine søsterskip fra Stralsund (ofte kalt Stralsund-skipene). MS «Nordlys»' tonnasje er 11 204 bruttotonn, 4 153 nettotonn, og lasteevnen er på 850 dødvekttonn. Skipet har 3 kjøle-/fryserom med totalt volum på 880 m³, og et lasterom på 1 500 m³. Lasting og lossing foregår med gaffeltruck gjennom en stor sideport med 5 tonns palleheis på babord side. Hovedmotorene er 2 sekssylindrede firetakts Krupp MaK DM 6 M552 C dieselmotorer som driver hver sin propell. Oppgitt ytelse er 12 228 hestekrefter totalt, noe som gir en toppfart på 20 knop. MS «Nordlys» er utstyrt med 2 Brunvoll FU63 LTC sidepropeller i baugen, hver med en ytelse på 1 075 hestekrefter.

MS «Nordlys» er sertifisert for 622 passasjerer i kystfart, og har 469 køyeplasser fordelt på 228 lugarer. Skipet har 7 dekk, og fellesarealene er store og inkluderer bar, utsiktssalong, kafeteria, spisesal og konferanserom. Landgangen er integrert i passasjer-porten, og foldes ut og inn ved hjelp av hydraulikk. I likhet med de andre skipene av den nye generasjonen, er MS «Nordlys» utstyrt med aktive stabilisator-finner.

Bildegalleri

Se også 
Liste over hurtigruteskip

Referanser 
<

Kilder 
Hurtigruten ASA – MS Nordlys Besøkt 5. mai 2015
Hurtigruten-Web.com - Bilder av MS Nordlys
Hurtigrutene.info – Omfattende uoffisiell side om hurtigrutene Besøkt 10. desember 2008
Tyskspråklig side om hurtigrutene Besøkt 27. september 2008
Mike Bents hurtigrutesider – MS Nordlys Besøkt 10. desember 2008
DNV GL Vessel Register: Nordlys Besøkt 18. november 2017

Litteratur 
 Dag Bakka jr. – Hurtigruten, sjøveien mot nord (side 203). Seagull Publishing 2003 – ISBN 82-91258-17-1

Eksterne lenker 
 
 

Hurtigruteskip
Skip fra 1994
1994 i Norge
Sjøulykker i 2011
Skip bygget i Tyskland
Artikler i sjøfart-prosjektet